Жэуаплыныгъэ зыпылъ Iуэху
КъБР-м и Iэтащхьэ КIуэкIуэ Юрий иджыблагъэ иригъэкIуэкIа зэIущIэм щызэпкърахащ зи узыншагъэм сэкъат иIэ сабийхэм папщIэ Нарткъалэ щаухуэ центрым епха лэжьыгъэр здынагъэсар. Абы хэтащ Правительствэм мы Iуэхур зи къалэн министерствэхэр, Аруан куей администрацэм и унафэщIхэр.
IуэхущIапIэр нэхъ щIэхыу къызэрызэIуахыным щIэлъэIуу, щэкIуэгъуэм и 18-м КъБР-м и Iэтащхьэм зыкъыхуагъэзауэ щытащ Аруан районым щыпсэу адэ-анэхэм икIи ухуэныгъэр зэрекIуэкIым дяпэкIи абы и нэIэ тригъэтынущ.
— Сэ сызэреплъымкIэ, Iэмал псори къэгъэсэбэпауэ икIэщIыпIэкIэ сабийхэм къахузэIутхын хуейщ иджырей мардэхэм тету къалэн куэд щагъэзащIэ центрыр. Ар медицинэ хуэIухуэщIэхэмкIэ тыншыпIэ къудей мыхъуу, паралимп спорт лIэужьыгъуэхэм щыдрагъэхьэх щIыпIэу щытыпхъэщ, — жиIащ КIуэкIуэ Юрий.
Аруан районым и щIыпIэ администрацэм и Iэтащхьэ Куэшей Азэмэт ухуэныгъэм и гугъу щищIым къыхигъэщащ зэрагъэпэщыж унэр 1935 гъэм зэраухуар, ауэ абы и процент 80-р зэрызэрахъуэкIар. Унэм метр зэбгъузэнатIэ 800 къызэщIеубыдэ, абы къедзылIа щIыпIэр щIы зы гектар ныкъуэ ирокъу. IуэхущIапIэм и ухуэныгъэ лэжьыгъэхэм псоми зэхэту сом мелуан 12-м щIигъу текIуэдэнущ: республикэ бюджетым сом мелуани 5 къыхигъэкIынущ, районым и ахъшэу — сом зы мелуанрэ ныкъуэрэ. Адрей ахъшэр республикэ унафэщIхэм инвесторхэм къыIахыну я мурадщ.
— Сабийхэм я узыншагъэр зэредгъэфIэкIуэнум ехьэлIауэ мы зэма-ным диIэ Iэмал псори зэрыхъукIэ къыдогъэсэбэп. Аруан районым апхуэдэ Iуэхутхьэбзэхэм сабий ныкъуэдыкъуэ 315-рэ щыхуэныкъуэщ. ЦентрыщIэр къызэIутхмэ, IэщIагъэлIхэр ядэлэжьэфынущ зи Iэпкълъэпкъыр къызыдэмыбзхэми, нэгъуэщI узыфэхэр зиIэхэми. Апхуэдэуи районым щыпсэухэм я мызакъуэу, республикэм и щIыналъэ псоми къикIыу я сабийхэр IуэхущIапIэм кърашэлIэфын хуэдэу, лэжьыгъэр зэтедублэну ди мурадщ, — жиIащ Куэшейм.
IуэхущIапIэр 2017 гъэм и фокIадэм къызэIуахынущ.
БАГЪЭТЫР Луизэ.
